FTP-MOI

FTP-MOI, בשמה המלא בצרפתית Francs-tireurs et partisans – Main-d'œuvre immigrée הייתה תנועת בת של המחתרת הקומוניסטית בצרפת שפעלה נגד גרמניה הנאצית בתחומי צרפת במסגרת תנועת ההתנגדות הצרפתית, ממרץ 1942 עד נובמבר 1943.

 היסטוריה 
בשנת 1920 הוקם בצרפת, על פי יוזמת המפלגה הקומוניסטית הצרפתית, במסגרת האיגוד המקצועי האדום הבינלאומי (צר'), האיגוד המקצועי (MOE) Main d'œuvre étrangère (בתרגום חופשי: עובדים זרים), על מנת לתת מענה ארגוני לעשרות אלפי המהגרים שהגיעו לצרפת בתום מלחמת העולם הראשונה וכמה שנים לאחר מכן בתום מלחמת האזרחים בספרד. בשנת 1926 התחיל ארגון העובדים הזרים (MOE) בפרסום העלון "אחווה" (בצרפתית: Fraternité) בחמש שפות: צרפתית, איטלקית, גרמנית, הונגרית ורוסית וזמן קצר לאחר בכן גם ביידיש. בשנת 1930 שונה שם הארגון ל"מהגרי עבודה" (בצרפתית: (MOI) Main-d'œuvre immigrée) (צר') והוא כלל שתים עשרה "קבוצות שפה". ב-1 בינואר 1934 יצא לאור עיתון קומוניסטי נוסף ביידיש, נייע פּרעסע.

הפעילות המחתרתית של העובדים הזרים התחילה בשנת 1940 באזור אגן המכרות בנור-פה דה קאלה, בו העובדים הפולנים היוו את רוב כוח האדם, על ידי הוצאה לאור של עיתונים בשפה הפולנית. במקביל הוקמו קבוצות גרילה שלקחו חלק פעיל בארגון וביצוע "השביתה הפטריוטית הגדולה של חמש מאות הכורים" (צר') שהתקיימה בחודשים מאי-יוני 1941. השביתה דוכאה ביד קשה על ידי הגרמנים. פועלים פולנים רבים נעצרו, חלקם נשלח לעבודה במכרות בגרמניה וחלקם הוצא להורג. פעילים רבים ברחו דרומה בכוונה לארגן שם קבוצות התנגדות חדשות.

בשנת 1942 החליטה המפלגה הקומוניסטית הצרפתית לאחד תחת הנהגה משותפת את הקבוצות הלוחמות של שלושת הארגונים הקומוניסטיים: Main-d'œuvre immigrée (MOI), Organisation spéciale (OS), Bataillons de la jeunesse כדי להקים את המחתרת הקומוניסטית בצרפת (בצרפתית:, (Francs-tireurs et partisans français (FTPF), (FTP)). במסגרת איחוד זה קיבלה תנועת המחתרת של העובדים הזרים את השם (FTP-MOI) Francs-Tireurs Partisans – Main d’Oeuvre Immigrée.

 המבנה הארגוני והפעילות המחתרתית 
ממוזער|גלויה שהופצה על ידי FTP-MOI בשנת 1944. לוחם בועט את פטן מעבר לריין. שוטר זעיר נאחז במקלו של פטן.
תנועת המחתרת FTP-MOI הקימה זרועות במספר אזורים בצרפת, תחילה בפריז ולאחר מכן במרסי, רון-אלפ, ליון, גרנובל וטולוז. FTP-MOI נתמכה בתחילה על ידי הארגון "צרפת החופשית", אך בשל האופי האלים של פעילותה, שכללה פעולות תגמול והוצאות להורג, היא איבדה את תמיכתם של שרל דה גול ושל וינסטון צ'רצ'יל.

בשנת 1942 הוקמו קבוצות FTP-MOI באזור פריז תחת הנהגתו של בוריס הולבן. המבנה הארגוני באזור פריז כלל מחלקה של שלושים מהגרים מרומניה, מחלקה של ארבעים יהודים ממזרח אירופה, מחלקה מעורבת ובה מהגרים מרומניה, בולגריה, צ'כיה, הונגריה וספרד, מחלקה של שלושים מומחים לחבלה במסילות רכבת, קבוצה מיוחדת של עשרה איש שתפקידה איתור וחיסול אישים, קבוצת מודיעין שכללה עשרים איש וצוות רפואי של עשרה איש.

בשנת 1943, למרות המעקב הצמוד שהוטל על חבריו על ידי משטרת פריז, ביצע הארגון בפריז תשעים ושניים ניסיונות התנגשות. שלושים ושתיים פעולות בוצעו על ידי המחלקה היהודית תחת פיקודו של מאיר ליסט ושלושים ואחת פעולות בוצעו על ידי המחלקה האיטלקית, בשיתוף פעולה עם המחלקה היהודית. פעולות אלה כללו השלכת רימונים על מקומות מפגש ורכבים של קצינים נאצים ואיטלקים ועל שיירות שהובילו כספים, ציוד ותחמושת עבור הצבא הגרמני, והוצאה להורג של אישים כגון יוליוס ריטר (אנ') מנהל הלשכה לעבודות כפייה (STO), הגנרל פון אפט וניסיון ההתנגשות בגנרל שאומבורג, המושל הצבאי של פריז-רבתי.
ממוזער|חלק ממסע ההסתה נגד פעילי FTP-MOI

 הלכידה וההוצאה להורג 
ממוזער|הכרזה האדומה
ב-2 ביולי 1942 נחתם הסכם בין הגנרל קרל אוברג, המפקד הבכיר של האס. אס. והמשטרה של צרפת הכבושה לבין רנה בוסקה, המזכיר הכללי של המשטרה בממשל וישי, אשר קבע את השתתפותה של משטרת צרפת בלכידתם וגירושם של יהודי צרפת. בנוסף לכך שיתפו שתי הראשויות פעולה גם בלכידת פעילי FTP-MOI שרבים מהם היו יהודים.

בין ינואר לנובמבר 1943 ביצעה משטרת צרפת מעקבים אחר הפעילים. כתוצאה מכך נעצר תחילה הנרי קרסוקי יחד עם קבוצה של חמישים ושמונה צעירים יהודים. הם נכלאו בכלא המיועד ללוחמי מחתרת ואויבי הרייך והועברו בחודש יוני כיהודים לאושוויץ.

ביולי 1943 נעצרו כל חבריהם של הקבוצה הפוליטית ושל המחלקה היהודית של FTP-MOI. באמצע נובמבר נעצר מיסאק מאנושיאן יחד עם עשרים ושלושה פעילים נוספים, קבוצה שקיבלה במהלך המשפט שהתנהל נגדה את השם "קבוצת מאנושיאן-בוצור-ריימן (צר'), ובכך בא הקץ לפעילות ארגון FTP-MOI באזור פריז. הארגון המשיך לפעול באזורים אחרים בצרפת עד שנת 1944.

משפטם של חברי הקבוצה התנהל בבית המשפט הצבאי הגרמני פריז-רבתי בין 15 ל-18 בפברואר 1944. גזר הדין, שהורה על הוצאתם להורג מול כיתת יורים של 22 הגברים, ללא אפשרות ערעור, בוצע ב-21 בפברואר 1944. האישה היחידה בקבוצה, אולגה בנצ'יק הוצאה להורג מאוחר יותר בשטוטגרט.

 הכרזה האדומה 
הכרזה האדומה עמדה במרכז מסע תעמולה אנטי-קומוניסטי ואנטישמי רחב יריעה ששאף להציג את היהודים כאשמים העיקריים בפעולות הטרור שבוצעו על ידי לוחמי הגרילה הקומוניסטים בפריז, וזאת על מנת לשכנע את האוכלוסייה כי תנועת ההתנגדות מורכבת מפושעים בהנהגת זרים ויהודים.

הכרזה הוכננה על ידי המרכז ללימודים אנטי-בולשביקיים המסונף לוועדת הפעולה האנטי-בולשביקית (צר'), ארגון צרפתי שהוקם בתמיכת משרד ההסברה של וישי. היא הופצה ב-15,000 עותקים בכל רחבי צרפת בין 18 ל-24 בפברואר 1944 במטרה להצדיק את גזר דין המוות שהוטל על 23 חברי קבוצת FTP-MOI הפריזאית, רובם יהודים, גזר דין שבוצע ב-21 בפברואר 1944.

 תיאור הכרזה 
בכרזה כותרת: "!Des libérateurs? La libération par l'armée du crime" (בתרגום חופשי: משחררים? שחרור על ידי צבא הפשע!), התמונות והשמות של עשרה פעילים, מתוכם שבעה יהודים, והפשעים שיוחסו להם:
 גרזיבץ' – יהודי פולני, 2 התנקשויות
 אלק – יהודי הונגרי, 8 חבלות רכבת
 וייסברוט – יהודי פולני, התנקשות אחת, 3 חבלות רכבת
 ויצ'ץ – יהודי הונגרי, 15 התנקשויות
 פינגרצווייג – יהודי פולני, 3 התנקשויות, 5 חבלות רכבת
 בוצור – יהודי הונגרי, ראש צוות חבלה, 20 התנקשויות
 פומטנו – קומוניסט איטלקי, 12 התנקשויות
 אלפונסו – קומוניסט ספרדי, 7 התנקשויות
 ריימן – יוהודי פולני, 13 התנקשויות
 מאנושיאן – ארמני, ראש הקבוצה, 56 התנקשויות, 150 הרוגים, 600 פצועים

בתחתית הכרזה הופיעו שש תמונות של התנקשויות או חבלות המייצגות את הפעולות המיוחסות להם.

 קישורים חיצוניים 

 Documentation regarding the FTP-MOI (Francs Tireurs et Partisans de La Main D'Oeuvre – French Fighters and Partisans of the Immigrant Work Force) underground including a survey regarding the Manouchian Partisans Affair and more, 1944

הערות שוליים

קטגוריה:הרזיסטאנס
קטגוריה:צרפת במלחמת העולם השנייה
קטגוריה:מחתרות במלחמת העולם השנייה
קטגוריה:פרטיזנים יהודים מצרפת
קטגוריה:קומוניזם